KOMMISSIONENS BESLUTNING

af 21. maj 1999

om bemyndigelse af medlemsstaterne til at indrømme undtagelser fra visse bestemmelser i Rådets direktiv 77/93/EØF for jordbærplanter (Fragaria L.) til udplantning, dog ikke frø med oprindelse i Den Sydafrikanske Republik

(meddelt under nummer K(1999) 1336)

(1999/383/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 98/2/EF(2), særlig artikel 14, stk. 1,

under henvisning til anmodning fra Det Forenede Kongerige, og

ud fra følgende betragtninger:

(1) Ifølge direktiv 77/93/EØF må jordbærplanter (Fragaria L.) til udplantning, dog ikke frø, med oprindelse i ikke-europæiske lande bortset fra Middelhavslandene, Australien, New Zealand, Canada og de kontinentale stater i USA i princippet ikke føres ind i EF;

(2) der er interesse for, at medlemsstaterne får mulighed for at levere planter af Fragaria L. til udplantning, dog ikke frø, til dyrkning i Den Sydafrikanske Republik for at forlænge planternes vækstperiode; disse planter kan derefter genudføres til EF, hvor de udplantes med henblik på frugtproduktion;

(3) ved Kommissionens beslutning 97/488/EF(3) og 98/432/EF(4) fik medlemsstaterne bemyndigelse til på visse betingelser at indrømme undtagelser fra nogle generelle bestemmelser i direktiv 77/93/EØF for jordbærplanter (Fragaria L.) til udplantning, dog ikke frø, med oprindelse i Den Sydafrikanske Republik;

(4) i importsæsonerne 1997-1998 var der ingen bekræftede fund af skadegørere ved importkontrollen af de planter, der blev indført i henhold til beslutning 97/488/EF og 98/432/EF;

(5) af oplysninger fra Den Sydafrikanske Republik og fra et besøg i det pågældende land, som Levnedsmiddel- og Veterinærkontoret aflagde i juni 1998, fremgår det, at de jordbærplanter, som en medlemsstat har leveret til dyrkning med henblik på efterfølgende udførsel til EF, dyrkes på tilfredsstillende sundhedsbetingelser i Elliot-distriktet i North Eastern Cape Region;

(6) som følge af ændrede forhold efter indførsel af de sydafrikanske planter, dvs. oplagring på kølelager under officiel kontrol inden flytningen til de virksomheder, hvor de indførte planter skal udplantes, har det vist sig, at visse tekniske betingelser bør ændres for at øge de indførte planters sundhedsmæssige sikkerhed i medlemsstaterne;

(7) der bør derfor gives yderligere bemyndigelse til indførsel af sydafrikanske jordbærplanter i en begrænset periode under forudsætning, af, at de ovennævnte betingelser indgår heri;

(8) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at indrømme undtagelser fra artikel 4, stk. 1, i direktiv 77/93/EØF for så vidt angår kravene i bilag III, del A, nr. 18, for jordbærplanter (Fragaria L.) til udplantning, dog ikke frø med oprindelse i den Sydafrikanske Republik.

2. Ud over de i del A i bilag I, II og IV til direktiv 77/93/EØF gældende krav for jordbærplanter skal følgende særlige betingelser være opfyldt:

a) Planterne skal være bestemt til frugtproduktion i EF og

i) må kun være produceret af moderplanter, der er certificeret under en certificeringsordning, som er godkendt i en medlemsstat, og disse moderplanter skal være indført fra en medlemsstat

ii) skal være dyrket på et areal, som

- ligger i Elliot-distriktet i North Eastern Cape Region

- ligger i et område, der er isoleret fra kommerciel jordbærproduktion

- ligger mindst 1 km fra den nærmeste afgrøde af jordbærplanter, som er bestemt til frugtproduktion eller produktion af udløbere, og som ikke opfylder betingelserne i denne beslutning

- ligger mindst 200 m fra alle andre planter af slægten Fragaria, som ikke opfylder betingelserne i denne beslutning, og

- inden udplantning og i perioden efter fjernelsen af den forrige afgrøde er blevet undersøgt efter passende metoder eller behandlet for at sikre frihed for jordbårne skadegørere, herunder Globodera pallida (Stone) Behrens og Globodera rostochiensis (Wollenweber) Behrens

iii) skal mindst tre gange i løbet af vækstperioden og inden udførsel være officielt undersøgt af Den Sydafrikanske Republiks plantebeskyttelsesmyndighed for forekomst af både de i del A i bilag I og II til direktiv 77/93/EØF nævnte skadegørere, navnlig

- Aphelenchoides besseyi Christie

- Arabis mosaic virus

- Colletotrichum acutatum Simmonds

- Globodera pallida (Stone) Behrens

- Globodera rostochiensis (Wollenweber) Behrens

- Strawberry crinkle virus

- Strawberry mild yellow edge virus

- Xiphinema americanum Cobb sensu lato (ikke-europæiske populationer)

og følgende skadegørere, som ikke vides at forekomme i EF:

- Eremnus setulosus (Boheman)

- Naupactus leucoloma (Boheman)

- Heteronychus arator (Fabricius)

iv) skal under de i nr. iii) nævnte undersøgelser være fundet fri for de i nr. iii) nævnte skadegørere

v) skal forud for udførsel:

- rystes fri for jord eller andet vækstmedium

- renses (dvs. befries for planteaffald) og være fri for blomster og frugter.

b) Planterne, der er bestemt for EF, skal være ledsaget af et plantesundhedscertifikat, som er udstedt i Den Sydafrikanske Republik i henhold til artikel 7 og 12 i direktiv 77/93/EØF på grundlag af den deri fastsatte undersøgelse, især med hensyn til frihed for de i litra a), nr. iii), nævnte skadegørere og de i litra a), nr. i), ii), iv) og v), nævnte krav.

Certifikatet skal indeholde:

- i rubrikken "Frigørelse for skadegørere og/eller desinfektionsbehandling" nærmere oplysninger om den/de seneste behandling(er), der er blevet foretaget inden udførsel

- under "Supplerende erklæring" angivelsen "Denne sending opfylder betingelserne i beslutning 1999/383/EF" og navnet på sorten og den certificeringsordning i medlemsstaten, i henhold til hvilken moderplanterne er blevet certificeret.

c) Planterne skal føres ind via indgangssteder, der er beliggende i den medlemsstat, som gør brug af denne undtagelse, og udpeget af den pågældende medlemsstat med henblik på undtagelsen. Disse indgangssteder og navnet og adressen på det i direktiv 77/93/EØF omhandlede officielle ansvarlige organ, der står for hvert enkelt indgangssted, skal meddeles Kommissionen af medlemsstaterne i tilstrækkeligt god tid forinden og skal efter anmodning herom meddeles andre medlemsstater. Når indførelsen i EF finder sted i en anden medlemsstat end den, der gør brug af undtagelsen, skal de nævnte officielle ansvarlige organer i indførelsesmedlemsstaten underrette og samarbejde med de officielle ansvarlige organer i de medlemsstater, der gør brug af undtagelsen, for at sikre, at bestemmelserne i denne beslutning overholdes.

d) Inden planterne føres ind i EF, skal importøren officielt underrettes om betingelserne i litra a), b), c), d), e) og f). Den pågældende importør skal i tilstrækkeligt god tid i forvejen give de officielle ansvarlige organer i indførelsesmedlemsstaten meddelelse om hver enkelt indførelse, og denne medlemsstat sender straks oplysningerne i meddelelsen til Kommissionen med angivelse af:

- materialetype

- mængde

- den oplyste indførelsesdato og bekræftelse af indgangsstedet

- navne, adresser og steder, hvor planterne vil blive oplagret under officiel kontrol, indtil resultaterne af de i litra e) nævnte undersøgelser og prøver foreligger; mindst to uger inden planterne flyttes fra de steder, hvor de er oplagret, skal importøren underrette det officielle ansvarlige organ om de i litra f) nævnte virksomheder, hvor planterne skal udplantes.

Importøren skal give de officielle ansvarlige organer i sin egen medlemsstat nærmere oplysninger om eventuelle ændringer af ovennævnte forhåndsmeddelelse, fortrinsvis, så snart ændringerne er kendt, og denne medlemsstat underretter straks Kommissionen om ændringerne.

e) Kontrollen, herunder eventuelle relevante prøver, i henhold til artikel 12 i direktiv 77/93/EØF og i overensstemmelse med denne beslutning udføres af de i nævnte direktiv omhandlede officielle ansvarlige organer. Som led i denne kontrol udføres plantesundhedsundersøgelserne af den medlemsstat, der gør brug af undtagelsen, og, hvis det er relevant, i samarbejde med de nævnte organer i den medlemsstat, hvor planterne skal udplantes. Under plantesundhedsundersøgelsen kontrollerer den eller de pågældende medlemsstater desuden for alle andre skadegørere. Uden at kontrollen i henhold til direktivets artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til direktivets artikel 19a, stk. 5, litra c).

f) Planterne må kun udplantes i virksomheder, der er officielt registreret og godkendt med henblik på denne undtagelse, og hvis adresse og ejers navn på forhånd er blevet meddelt de officielle ansvarlige organer i den medlemsstat, hvor virksomhederne er beliggende, af den person, som har til hensigt at udplante de planter, der er blevet indført i henhold til denne beslutning. I de tilfælde, hvor udplantningsstedet er beliggende i en anden medlemsstat end den medlemsstat, der gør brug af undtagelsen, skal de officielle ansvarlige organer i den medlemsstat, der gør brug af undtagelsen, ved modtagelsen af den ovennævnte forhåndsmeddelelse fra importøren underrette de officielle ansvarlige organer i den medlemsstat, hvor planterne skal udplantes, med angivelse af navn og adresse på de virksomheder, hvor planterne skal udplantes.

g) De nævnte officielle ansvarlige organer drager omsorg for, at planter, der ikke udplantes i henhold til litra f), destrueres under deres kontrol. Der skal føres registre over antallet af officielt destruerede planter, som holdes til rådighed for Kommissionen.

h) I vækstperioden efter indførslen skal en passende del af planterne af de nævnte officielle ansvarlige organer i den medlemsstat, hvor planterne udplantes, på de rette tidspunkter kontrolleres visuelt for skadegørere og tegn eller symptomer på skadegørere i de i litra f) nævnte virksomheder. På grundlag af denne visuelle kontrol skal skadegørere, der har forårsaget sådanne tegn eller symptomer, identificeres ved en passende undersøgelsesprocedure. Planter, som ved disse undersøgelser eller prøver ikke er fundet fri for de i litra a), nr. iii), nævnte skadegørere, skal straks destrueres under de nævnte ansvarlige organers kontrol.

Artikel 2

Medlemsstaterne underretter ved den i artikel 1, stk. 2, litra d), nævnte meddelelse de øvrige medlemsstater og Kommissionen, hvis de gør brug af bemyndigelsen. Hvert år inden den 1. november tilsender de Kommissionen og de øvrige medlemsstater oplysninger om, hvor store mængder der er indført i medfør af denne beslutning, sammen med en udførlig teknisk rapport om den officielle undersøgelse, der er nævnt i artikel 1, stk. 2, litra e). Desuden tilsender alle medlemsstater, hvor planterne udplantes, Kommissionen og de øvrige medlemsstater en detaljeret teknisk rapport om den officielle undersøgelse, der er nævnt i artikel 1, stk. 2, litra h), inden den 1. marts i året efter indførselsåret.

Artikel 3

Artikel 1 er gældende i tiden fra den 1. juni 1999 til den 31. juli 1999. Denne beslutning ophæves, såfremt det fastslås, at betingelserne i artikel 1, stk. 2, ikke er tilstrækkelige til at hindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 21. maj 1999.

På Kommissionens vegne

Franz FISCHLER

Medlem af Kommissionen

(1) EFT L 26 af 31.1.1977, s. 20.

(2) EFT L 15 af 21.1.1998, s. 34.

(3) EFT L 208 af 2.8.1997, s. 49.

(4) EFT L 192 af 8.7.1998, s. 16.